OBH 1165/2002.
Az állampolgári jogok országgyűlési biztosa általános helyettesének jelentése
Ügyintéző: Dr. Pásztor Imre

Az eljárás megindulása
	A kaposvári büntetés-végrehajtási intézetben előzetes letartóztatásban volt panaszos azt sérelmezi, hogy 
	volt amikor egy hétig sem tudott telefonálni a védőjének,
	egyiküknek pedig több mint egy hónapig kellett várnia a fogászati kezelésre,
	előfordult, hogy az orvos 17 zárkatársa előtt zárkaajtóban vetkőztette le az egyik fogvatartottat, úgy vizsgálta meg,
	a zárka WC-je méltatlan az emberi környezethez, 14 ember 1 hétre csak három tekercs WC papírt kap,
	a kiétkezést végző cég nem ad számlát a vásárlásról és 12 % helyett mindig 25 %-os áfát számláz,
	erős dohányost helyeztek a nemdohányzók zárkájába, az őrök pedig cigarettával a szájukban nyitnak zárkát.
	A beadványt látszólag kilencen írták alá, de a panaszosén kívül csak két név olvasható.
	A panasz alapján az 1993. évi LIX. törvény (Obtv.) 17. § (1) bekezdésére figyelemmel vizsgálatot rendeltem el.

Érintett alkotmányos jog
A jogállamiság és az abból fakadó jogbiztonság, valamint az ezekből eredő tisztességes eljáráshoz való jog (Alkotmány 2. § (1) bekezdése), és
a lehető legmagasabb szintű testi és lelki egészséghez való jog (Alkotmány 70/D. § (1) bekezdése). 

Alkalmazott jogszabályok
A büntetések és intézkedések végrehajtásáról szóló többször módosított 1979. évi 11. tvr. (Bv. tvr.),
a szabadságvesztés és az előzetes letartóztatás végrehajtásáról szóló 6/1996. (VII. 12.) IM rendelet.

A vizsgálat lefolytatása
	A panaszra figyelemmel megkerestem a Büntetés-végrehajtás országos parancsnokát és vizsgálatot kértem. A vizsgálat eredményéről az országos parancsnok írásban tájékoztatott, kiegészítve azt a panaszosnak a Kaposvári Katonai Ügyészségen, illetve a Katonai Főügyészségen kezdeményezett eljárások eredményével.

A  megállapított tényállás
	A kaposvári büntetés-végrehajtási intézetben a fogvatartottak általában a délelőtti órákban telefonálhatnak a védőjüknek. Erre a nevelőtől kapnak engedélyt, aki - amennyiben egy napra több jelentkező van - sürgősség szerint rangsorol, pl. előre veszi azt, akinek a közeli napokban lesz tárgyalása. 
	Az intézetben hetente két alkalommal - kedden és csütörtökön - rendel fogorvos, akinél ugyancsak kérelmi lapon lehet jelentkezni, kivéve a sürgős eseteket, amelyeket természetesen soron kívül látnak el. Hasonlóan rangsorolják azokat, akiket kontrollra rendelt vissza az orvos. Mivel a panasz nem tartalmazta annak a fogvatartottnak a nevét, akinek "...több mint egy hónapig kellett várnia...", ezt a konkrét esetet nem vizsgálta az országos parancsnok. 
	Az általános orvosi vizsgálatokra minden eseten az intézet egészségügy blokkjában kerül sor, mivel másutt nincs arra alkalmas műszerezettség. Így kizárt, hogy orvos fogvatartotti körleten vizsgált volna. 
	 A fogvatartotti zárkákban a WC-k paravánnal vannak elkerítve, azok tisztántartásához az intézet biztosítja a tisztasági eszközöket. Az intézet azokat a fogvatartottakat látja el alapvető tisztasági eszközökkel, akik nem dolgoznak vagy nincs letéti pénzük. Az ilyen fogvatartottak havonta kapnak 1 legalább 120 grammos szappant, 4 tekercs WC papírt és legalább 50 ml-es fogkrémet, negyedévenként egy fogkefét. A nők egészségügyi vattát vagy betétet, a férfiak borotvakrémet és 4 db eldobható borotvát kapnak. Természetesen a dolgozó, illetve letéti pénzzel rendelkező fogvatartottak igény szerint vásárolhatnak.
	A szükségleti cikkek vásárlásakor a fogvatartottak az üzletben kapott számlát aláírják és átadják az intézet gazdasági osztályának. Azok a fogvatartottak, akiknek valamilyen okból nincs lehetőségük vásárlásra, az általuk összeállított lista alapján az intézet biztosítja a kért felszerelést. A vásárlásról minden esetben áfá-s számla készül, amely így utólag is ellenőrizhető. Ezzel kapcsolatban konkrét panasz az utóbbi időben nem volt. 
	Az intézet parancsnoka az ide vonatkozó jogszabályoknak megfelelően kijelölte a dohányzó- és a nemdohányzó zárkákat. A személyzet részére külön dohányzó hely van. A körleten egyébként csak egy dohányzó felügyelő van. A dohányzással kapcsolatos előírások betartását az intézet parancsnoka és az osztályvezetők rendszeresen ellenőrzik.
	Panaszos hivatali visszaélés bűntette és más bűncselekmények miatt feljelentette a kaposvári bv. intézet parancsnokát. A Kaposvári Katonai Ügyészség határozatban tagadta meg a nyomozást, bűncselekmény alapos gyanújának hiányában. Az ügyészségi határozattal szemben a fogvatartott panaszt jelentett be, melyet a Katonai Főügyészség alaptalannak talált, ezért azt elutasította.
	A panaszos előzetes letartóztatását a bíróság 2002. január 23-án megszüntette.

A vizsgálat megállapításai

	A Somogy Megyei Büntetés-végrehajtási Intézetben az előzetes letartóztatott fogvatartottak kapcsolattartása a védőjükkel folyamatos és zavartalan. Azzal kapcsolatban az intézettől minden segítséget megkapnak.
	Az orvosi és a fogorvosi ellátás a körülményeknek megfelel, azokkal kapcsolatban érdemi panasz nem merült fel.
	A higiénés ellátást azoknál a fogvatartottaknál, akik nem dolgoznak, illetve nincs letéti tartalékuk, az intézet biztosítja. A dolgozó, illetve letéti pénzzel rendelkező fogvatartottak igény szerint vásárolhatnak.
	Mindezek alapján megállapítottam, hogy a panasszal kapcsolatban alkotmányos jogot sértő vagy veszélyeztető visszásság nem igazolódott, ezért az ügyet ajánlás nélkül lezárom. 

Budapest, 2002. április 17.

Takács Albert